Марко Ганчев
Вулканична пепел

chitanka.info

Всички действащи вулкани —

туй са лавови котлони,

на които великани

готвят каши и бульони.

Да, но някои забравят,

както при вулкана Етна,

лавата и я оставят

да изтича безпредметна.

Кратерите ще изстинат

скоро, поради което

великанът домакинът

пише с пушек по небето:

„Лавата се поизгреба,

малко кладенче остана.

Моля ви, след употреба

загасявайте вулкана!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.